Skákfélag Vinjar heldur mót til minningar um Hauk Angantýsson á mánudaginn klukkan 13:00 . Það var mikil hamingja fyrir félagsmenn þegar Haukur settist að borðinu aftur eftir margra ára hlé , gekk til liðs við Vinjarliðið og sýndi að lengi lifir í gömlum glæðum . Haukur var goðsögn í íslensku skáklífi , frægur fyrir baráttu sína og lengi meðal allra sterkustu skákmanna landsins . Fyrrum Íslandsmeistari og sigurvegari á World Open í Bandaríkjunum þar sem hann , ekki enn kominn með alþjóðlegan titil , varð fyrir ofan hvern stórmeistarann á fætur öðrum . Eftir fráfall Hauks afhentu systkini hans Skákfélagi Vinjar skákborð hans og bækur til varðveislu og munu bækurnar verða uppi við auk þess sem marmaraborði kappans verður stillt upp á fyrsta borði . Systkini Hauks verða með okkur á þessu móti . Veitt verða verðlaun í gríð og erg , fimm efstu sætin og aldursflokkaverðlaun , óvæntasti vinningurinn o.s.fr . Þá mun sigurvegari mótsins hljóta forláta bikar og skákbók úr smiðju Hauks . Að sjálfsögðu verður kaffihlé en tefldar verða sex umferðir með sjö mínútna umhugsunartíma . Skákfélag Vinjar tekur fagnandi á móti öllum þeim sem koma og heiðra minningu þessa mikla karakters og skáksnillings .